কবীর চৌধুরী: হ্যা, আমি সেখান থেকে ওই পদ ছেড়ে চলে আসি। আমি যখন ছেড়ে চলে আসতে চাইলাম, বঙ্গবন্ধু খুশি হননি। উনি বললেন যে, আপনি থাকেন আরো কিছু দিন। দেখেন। যখন আমি আমার অসুবিধার কথাগুলো বললাম, তখন তিনি আর একটা প্রস্তাব দিলেন। তাতে বোঝা যায় যে তিনি আমাকে কতটা ভালবাসতেন এবং আমার উপর কতটা বিশ্বাস রাখতেন। তিনি আমাকে বললেন যে ঠিক আছে, শিক্ষা সচিব হিসাবে যদি আপনি থাকতে না চান, তো আপনার কোন রকমের পদবী থাকবে না, এ্যাটাচড টু দি প্রাইম মিনিস্টার—এই ভাবে একজন সচিবের পদমর্যাদায় থাকবেন। আপনাকে আমি যে সব কাজ দেব দায়িত্ব দেব, আপনি সেগুলো দেখবেন। আমি দেখলাম এতো আরো বিপদের কথা। তো আমি অনেক অনুরোধ করলাম যে আপনি আমাকে ছেড়ে দেন। আর একটা ব্যাপারও ছিল তখন ঢাকা বিশ্ববিদ্যালয়ে একজন পূর্ণকালীন ফুল প্রফেসরের পদ খালি ছিল। এখন তো ফুল প্রফেসারের পদকে তেমন কিছু গণ্য করা হয় না। তখন একজন ফুল প্রফেসারের খুব মর্যাদা ছিল। আমরা যখন ছাত্র ছিলাম অনেক নামী দামী অধ্যাপক তখন রিডার হিসাবেই অবসর নিতেন। রিডার মানে আজকের দিনের অ্যাসোসিয়েট প্রফেসর। বঙ্গবন্ধুকে আমি আমার অসুবিধার কথা বললে তিনি জানতে চান কি অসুবিধা। যাই হোক, তোমারও হয়তো সেই প্রশ্নই থাকবে যে অসুবিধা কোথায় ছিল।